**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι 12 – 7 – 2025**

**ΑΜΑΡΟΥΣΙΟΥ Αρ. Πρ.: 179**

**Ταχ. Δ/νση: Μαραθωνοδρόμου 54**

**Τ. Κ. 15124 Μαρούσι**

**Τηλ.: 2108020697 Fax:2108020697**

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//: [www.syllogosekpaideutikonpeamarousiou.gr](http://www.syllogosekpaideutikonpeamarousiou.gr)**

**ΠΡΟΣ :ΥΠΕΣ**

**Κοινοποίηση: ΥΠΑΙΘΑ, Περιφερειακή Δ/νση Πρ. & Δευτ. Εκπ/σης Αττικής, Δ/νση Π. Ε. Β΄ Αθήνας ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ, Δ. Ο. Ε., Συλλόγους Εκπ/κών Π. Ε. της χώρας**

**ΔΕ ΘΑ ΕΠΙΤΡΕΨΟΥΜΕ ΝΑ ΠΕΡΑΣΕΙ ΤΟ ΝΕΟ ΠΕΙΘΑΡΧΙΚΟ ΓΙΑ ΤΟΥΣ ΔΗΜΟΣΙΟΥΣ ΥΠΑΛΛΗΛΟΥΣ!**

**ΝΑ ΜΗΝ ΚΑΤΑΤΕΘΕΙ ΣΤΗ ΒΟΥΛΗ!**

**ΤΗΝ ΤΕΤΑΡΤΗ 16 – 7 – 2025 ΣΤΙΣ 14:00 ΣΥΜΜΕΤΕΧΟΥΜΕ ΜΑΖΙΚΑ ΣΤΗΝ ΚΙΝΗΤΟΠΟΙΗΣΗ ΜΑΖΙ ΜΕ ΤΑ ΥΠΟΛΟΙΠΑ ΣΩΜΑΤΕΙΑ ΤΟΥ ΔΗΜΟΣΙΟΥ ΣΤΟ ΥΠΟΥΡΓΕΙΟ ΕΣΩΤΕΡΙΚΩΝ.**

Τα σωματεία, οι εργαζόμενοι δημόσιου και ιδιωτικού τομέα είμαστε σε θέση μάχης απέναντι στην επίθεση της κυβέρνησης που είναι σε εξέλιξη. Τα δύο νομοσχέδια – εκτρώματα που φέρνει η κυβέρνηση της ΝΔ, μέσα στο κατακαλόκαιρο, εκφράζουν τον στόχο εργοδοτών και κράτους απ’ τη μία να καταρρακώσουν τους εργαζόμενους με 13 ώρες και παραπάνω ώρες δουλειάς, για ν’ αυξάνονται τα κέρδη τους, και απ’ την άλλη να γίνει νόμος το φίμωμα και η καταστολή της αντίστασης, της συνδικαλιστικής δράσης.

Είναι ξεκάθαρο ότι το κράτος με το νέο πειθαρχικό δίκαιο για τους Δ. Υ. δε στοχεύει όσους εμπλέκονται σε σοβαρά παραπτώματα για τα οποία το υπάρχον νομικό πλαίσιο μπορεί να τιμωρήσει αυστηρά, ακόμη και με απόλυση. Στόχος είναι ένας θωρακισμένος πειθαρχικός μηχανισμός που θα λειτουργεί ως φόβητρο για όσους τολμούν να σηκώνουν κεφάλι, να διεκδικούν, να αντιστέκονται, να μη σιωπούν.

Άλλωστε, έχουμε ήδη παραδείγματα εκπαιδευτικών που διώκονται με βάση τον ισχύοντα και ήδη αντιδραστικό πειθαρχικό κώδικα των Δημοσίων Υπαλλήλων που διατήρησαν και εφάρμοσαν όλες οι κυβερνήσεις ΝΔ, ΠΑΣΟΚ, ΣΥΡΙΖΑ, με κατηγορίες την «κακόβουλη άσκηση κριτικής προς την προϊσταμένη αρχή», επειδή καταγγέλθηκε η απουσία σχολικού νοσηλευτή ή την «αναξιοπρεπή συμπεριφορά» λόγω συμμετοχής σε κινητοποίηση.

Υπερβαίνουν τα όρια όμως, όταν την ώρα που αναβλύζει η σήψη και η δυσωδία από την πολιτική των εργολαβιών, των απευθείας αναθέσεων, του ΟΠΕΚΕΠΕ, και των διαχρονικών εγκληματικών ιδιωτικοποιήσεων, που οδήγησαν στο έγκλημα των Τεμπών, να στοχοποιούν τους απλούς εργαζόμενους και ιδιαίτερα όσους αποκαλύπτουν και δε συγκαλύπτουν τα προβλήματα που δημιουργούνται ως αποτέλεσμα της εφαρμογής των αντιλαϊκών κυβερνητικών πολιτικών.

Η προσπάθειά τους να υποταχθούμε στη λογική «τα κεφάλια μέσα» για να προχωρήσουν τα σχέδιά τους για την αύξηση της κερδοφορίας των μεγάλων μονοπωλιακών ομίλων και την πολεμική οικονομία δε θα τους περάσει.

Το ότι φέρνουν μέσα στο κατακαλόκαιρο τέτοια εμβληματικά νομοσχέδια δείχνει το φόβο τους.

**Από την πλευρά του Συλλόγου Εκπ/κών Π. Ε. Αμαρουσίου στην πρόσφατη 94η Γ. Σ. της Δ. Ο. Ε. ζητήσαμε δημόσια και ενόψει της κατάθεσης του νομοσχεδίου για τον νέο πειθαρχικό κώδικα των Δ. Υ. από την κυβέρνηση, δια στόματος του Προέδρου του σωματείου μας και αντιπροσώπου στην 94η Γ. Σ. της Δ. Ο. Ε., να ενσωματωθεί και συζητηθεί στο πλαίσιο της Η. Δ. των θεμάτων της 94ης Γ. Σ. της Δ. Ο. Ε. και το θέμα του νέου πειθαρχικού δικαίου ώστε η Δ. Ο. Ε. να λάβει αγωνιστικές αποφάσεις για την αντιμετώπιση του θέματος κάτι που απορρίφθηκε από την πλειοψηφία των παρατάξεων που εκπροσωπούνταν στην 94η Γ. Σ. του κλάδου.**

**Καλούμε τα Δ. Σ. της Δ. Ο. Ε. & της Ο. Λ. Μ. Ε. τώρα να λάβουν ομόφωνες αγωνιστικές αποφάσεις για την αντιμετώπιση της ολομέτωπης επίθεσης που δέχεται ο κλάδος και το Δημοσιοϋπαλληλικό συνδικαλιστικό κίνημα.**

**Καλούμε την ΑΔΕΔΥ να προβεί άμεσα σε απεργιακές κινητοποιήσεις για το θέμα.**

**Καλούμε τους Συλλόγους Εκπ/κών Π. Ε. & τις Ε. Λ. Μ. Ε. της χώρας να πάρουν ανάλογες αποφάσεις.**

**Η θέση μας τώρα είναι στα σωματεία!**

**Όλοι στον αγώνα!**

* **Να μην κατατεθεί καν το νέο πειθαρχικό!**
* **Να παρθούν πίσω τώρα όλες οι διώξεις!**

